Ghidul tanchistului începător

**Atenționare**: această pagină nu este încă finalizată, unele informații pot fi incomplete sau inexacte!

## Introducere și generalități

* Jocul War Thunder are o grafică excepțională, așa că este recomandat să aveți un calculator capabil să o pună în valoare
* Jocul este de tipul client/server, așa că este recomandat să aveți o conexiune la Internet bună și stabilă
* Toate sistemele jocului se bazează pe caracteristicile și performanțele vehiculelor de luptă așa cum sunt modelate în joc. Eventualele diferențe apar din cauza lipsei surselor de informare pentru modelarea vehiculelor de luptă sau informații contradictorii în funcție de sursă
* Nu ignorați tutorialele din joc (Menu > Tutorials), sunt misiuni care vă învață cum să controlați vehiculele de luptă și avioanele, cum să ochiți, cum să trageți, în general noțiuni introductive despre joc. În plus, primiți ca recompensă 45.000 Silver Lions și 100 Golden Eagles
* Chiar dacă preferați numai tancurile, este important să învățați să jucați și cu avioanele. Există moduri de joc în care folosirea avioanelor pe timpul luptelor terestre este un mare avantaj
* Cu timpul vă veți da seama că este important să vă cunoașteți vehiculele de luptă proprii și pe cele ale adversarului, așa că este recomandat să vă obișnuiți să citiți tichetele cu acracteristicile vehiculelor și să le studiați în hangar (puteți vedea grosimea blindajului sub diferite unghiuri, cum sunt dispuse modulele, muniția și echipajul în vehiculul de luptă). Nu trebuie să rețineți sute de șiruri de caracteristici tehnice pentru fiecare tanc în parte, dar trebuie să știți care sunt punctele forte și punctele vulnerabile ale celor cu care jucați mai des. Orice vehicul de luptă poate fi astfel studiat în hangar, fie că-l aveți deja, fie că nu
* Fiecare meci generează o hartă, vă recomandăm să începeți să le studiați pentru a afla configurația terenului, punctele tari din teren, rutele sigure de deplasare, rutele de apropiere preferate de adversari
* Jocul în echipă este deosebit de important, poate aveți prieteni cu care să începeți să jucați împreună. Veți observa de multe ori că o echipă experimentată, care comunică eficient, poate face diferența în meciuri. Puteți comunica în joc prin:
	+ chat text
	+ chat audio (vezi setări)
	+ mesaje audio predefinite
	+ marcare pe hartă (apăsați tasta M)

## Ce națiune să aleg la început

* Fiecare jucător are propria personalitate și, prin urmare propriul stil de joc. Cu unele vehicule vă veți simți confortabil, cu altele mai puțin. Nu există vehiculul de luptă invulnerabil, toate au propriile puncte tari și puncte slabe, avantaje și dezavantaje
* Acesta e un joc în care chiar și o fracțiune de secundă poate face diferența între a distruge sau a fi distrus. Faceți totul să câștigați acea fracțiune de secundă, nu să o pierdeți și puteți face acest lucru numai acumulând experiență în joc, pe cât mai multe vehicule de luptă
* Recomandarea noastră este să jucați cu toate națiunile și toate tipurile de vehicule de luptă. Numai așa veți acumula experiență în joc și veți descoperi ce vehicule de luptă se potrivesc cel mai bine stilului propriu de joc
* Stilul de joc pentru vehiculele de luptă de la fiecare națiune se schimbă de la rang la rang, aici vom analiza numai primele vehicule de luptă de la fiecare națiune

* SUA
* Germania
* URSS
* M. Britanie
* Japonia
* Italia
* Franța

## Despre primele meciuri

* Este recomandat să începeți cu modul de joc Arcade pentru că, în principal, este mai ușor de ochit fără a cunoaște punctele vulnerabile ale vehiculelor adverse

* Alegeți corect linia de start. Ideal ar fi să aveți toate vehiculele din linia de start de același Battle Rating (BR) sau cel mai aproape posibil. Ca o regulă simplă, în modul de joc Arcade, adversarii vor avea maximum +/- 1.0 BR față de vehiculul dvs. cu Battle Rating (BR) cel mai mare

* Pentru început alegeți un singur server (cel european, de exemplu), chiar dacă timpul de aștepatare pentru crearea meciurilor este puțin mai mare

## Despre economia jocului

* Cu cât avansați mai mult în arborii tehnologici, cu atât costurile cresc (de cumpărare, de reparare, de reaprovizionare, de deblocare a modulelor, etc). Vă recomandăm să nu folosiți pentru început vehicule costisitoare (imagine costuri) și să dezactivați ...
* Vehiculele de luptă se repară singure în timp (fără să folosiți Silver Lions), mai repede dacă au echipaj, mai încet dacă nu au
* Dacă aveți probleme cu câștigarea de Silver Lions, verificați care vehicul de luptă din linia dvs. vă afectează din acest punct de vedere și înlocuiți-l temporar cu un vehicul echivalent, dar mai puțin costisitor
* O altă soluție ar fi să nu cumpărați modulele suplimentare pentru tancurile pe care nu aveți de gând să le folosiți prea mult timp. Rețineți totuși că un vehicul stoc (fără modulele suplimentare) este, de regulă mai puțin performant până când reușiți activarea tuturor modulelor
* O linie de start bună din punct de vedere economic conține vehicule care au
	+ muniție ieftină, dar totuși performantă
	+ costuri de reparații scăzute
	+ profit peste 100% (linia ... de pe tichetul vehiculului)
* Dacă totuși problemele persistă, atunci vă recomandăm să jucați câteva meciuri cu bombardiere și să vă axați pe bombardarea țintelor terestre (nu pe lupta aeriană cu avioanele adversarilor) de la o altitudine relativ sigură, până când vă reechilibrați economic
* Bineînțeles că un cont Premium sau un vehicul Premium sau un pachet din magazinul oficial War Thunder (conține de obicei un vehicul Premium, o anumită perioadă de cont Premium și în unele cazuri și o sumă de Golden Eagles) vă scutește în mare parte de astfel de probleme, dar chiar și în acest caz puteți să țineți cont de recomandările de mai sus
* Fiți atenți pe ce cheltuiți Golden Eagles (pot fi folosiți inclusiv la antrenarea echipajelor sau cumpărarea de module). Cea mai bună investiție, din punctul nostru de vedere, este să cumpărați vehicule Premium în perioadele de reduceri sau oferte (cu un tichet de reducere activat, dacă aveți norocul să îl primiți în joc exact în perioada de reduceri) sau să cumpărați Talisman (transformă acel vehicul într-un vehicul Premium din punct de vedere economic) pentru orice vehicul cu care vă simțiți confortabil în joc

## Noțiuni elementare de tactică

### Planul inițial de joc

* Obișnuiți-vă să vă faceți un plan înainte de fiecare meci (aveți la dispoziție 10-15 secunde timp în care se încarcă harta), în funcție de harta generată și de linia de start pe care ați ales-o (Exemplu: pe această hartă, aleg tancul 1, punctul de start din dreapta, mă duc direct în poziția ... de under trag asupra tancurilor care se apropie pe ruta ...)
* Chiar la începutul meciului, la plecarea din zonele de start, este recomandat să verificați rapid compunerea echipei proprii și a celei adverse (în modul de joc Arcade puteți vedea înclusiv linia de start a adversarilor, în modul de joc Realistic puteți vedea doar vehiculul curent al coechipierilor)
* Pentru început este recomandat să dezactivați opțiunea "Late Join" (să fiți acceptat puțin mai târziu în meciuri care deja au început) pentru că planul de joc și stilul de joc sunt total diferite în aceste jocuri (rutele de apropiere cunoscute s-ar putea deja să nu mai fie sigure, pozițiile de tragere pe care obișnuiați să le ocupați s-ar putea să fie ineficiente, etc)
* Fiecare tip de vehicul de luptă are un anumit rol. Jucați-vă rolul

### Despre muniție

* Alegeți corect cantitatea de muniție pe care o aveți în vehiculul de luptă. În general, un vehicul cu muniție mai multă este mai expus distrugerii (prin explozia muniției) decât un vehicul cu muniție mai puțină. De asemenea, vehiculele cu multe rastele de muniție mai multe și dispuse peste tot în vehicul sunt mai expuse aceluiași risc față de vehiculele cu rastele mai puține. De obicei, nu transportați muniție în turelă și, dacă e posibil, să aveți muniția dispusă pe o singură parte a vehiculului
* Cand alegeți un obiectiv, alegeți și tipul de muniție corespunzător. Rețineți că un proiectil deja încărcat în camera de încărcare a tunului de către încărcător, nu mai poate fi descărcat, trebuie tras

### Intervale și flancuri

* Chiar dacă efectele sunt similare, a trage asupra părților laterale ale vehiculului de luptă advers și a manevra un flanc sunt noțiuni diferite
* A surprinde un adversar neatent având vehiculul de luptă orientat cu flancul (o parte laterală) către dvs. nu înseamnă că ați manevrat flancul acelui adversar
* Manevrarea unui flanc (manevra de învăluire) este des folosită în joc pentru a evita angajarea frontală cu vehiculele de luptă ale adversarilor. Reprezintă deplasarea în ascuns și cu viteză mare a vehicului propriu pentru a-l poziționa în așa fel încât să tragă prin surprindere asupra părților laterale ale vehicululelor de luptă adverse. Un aspect de remarcat este că manevra de învăluire, pentru a avea succes, impune existența a două elemente: un element care angajează frontal adversarul și un element care manevrează. Lipsa elementului care angajează frontal adversarul duce la eșecul manevrei de învăluire, adversarul - nefiind angajat frontal de nimeni - pur și simplu se orientează către elementul care manevrează, anihilând manevra acestuia
* O formă particulară a manevrei de învăluire este manevra de întoarcere, prin care sunt vizate nu flancurile, ci spatele vehiculelor de luptă ale adversarilor
* Infiltrarea reprezintă pătrunderea în ascuns în spatele primelor linii folosind intervalele mari dintre vehiculele adversarilor. Aceste intervale pot apare din cauza configurației terenului, în localități mari sau din cauza greșelilor adversarilor
* Atunci când nu există flancuri vulnerabile sau intervale mari, o altă formă de manevră este pătrunderea. Este cea mai riscantă formă de manevră și cu pierderile cele mai mari, dar în caz de succes duce la izolarea flancurilor și expunerea zonelor de start ale adversarilor. Este recomandată mai ales atunci când echipa proprie are suficiente tancuri cu blindaj frontal puternic și putere de foc bună. Vehiculele de luptă cu blindaj mai slab, dar mobilitate și putere de foc bună pot exploata efectele pătrunderii, manevrând flancurile rămase izolate ale adversarilor

### Mascarea și protecția

* Folosiți acoperirile terenului (naturale sau artificiale) pentru deplasare și pentru executarea focului asupra vehiculelor adversarilor
* Nu confundați mascarea cu protecția
	+ vegetația vă maschează, dar nu vă protejează
	+ un copac gros vă maschează și vă protejează temporar (în general, primul proiectil distruge copacul, nu trece prin acesta)
	+ o clădire din lemn sau pământ vă maschează, dar nu vă protejează tot timpul (unele tipuri de proiectile trec prin ele)
	+ un gard (din lemn, beton sau vegetație) vă maschează (mai mult sau mai puțin), dar nu vă protejează
	+ o stâncă vă maschează și vă protejează
	+ o clădire din cărămidă sau beton vă maschează și vă protejează
	+ în funcție de orientare și poziția adversarului:
		- un deal, o vale, un defileu, albia adâncă a unui râu vă maschează și vă protejează. Atenție însă că pe timp de iarnă sau în deșert, coamele dealurilor acoperite cu zăpadă sau nisip, chiar dacă vă maschează, nu vă protejează tot timpul (proiectilele au tendința de a trece prin zăpada sau nisipul de pe coame)
		- o carcasă de tanc distrus (obiect existent pe hartă, care nu dispare) vă protejează și vă maschează (mai mult sau mai puțin)
* Chiar dacă sunteți mascat și protejat dintr-o direcție, s-ar putea să fiți perfect vizibil și neprotejat din altă direcție

### Poziția de tragere

* Din punctul de vedere al protecției oferite, pozițiile de tragere pot fi:

**Note:**

1 Nerecomandată, dar apare frecvent

2 În special pe timpul deplasărilor în localități

3 Cea mai frecventă poziție de tragere (clădire, stâncă, alt obiect)

4 Cea mai recomandată pentru vehiculele de luptă cu blindaj puternic la turelă, dar mai slab la cutia blindată (în special placa frontală inferioară)

5 Caracteristică pentru unele vehicule lansatoare de rachete antitanc. Poate fi folosită o poziție similară dacă se folosește tehnica ochirii prin binoclu (detalii aici)

* Considerați că, în mod normal, vehiculul dvs. trebuie să fie protejat și mascat. Expunerea vehiculului de luptă propriu este o excepție și se face numai cu un scop anume (de exemplu, ca să ochiți și să trageți)
* Nu vă grăbiți (nici să avansați, nici să trageți). Faceți în așa fel încât fiecare foc pe care îl trageți să conteze
* Descoperiți primul, trageți primul și loviți primul. Dacă reușiți acest lucru, aveți un avantaj decisiv asupra tancului advers
* Pentru început, dacă nu sunteți suficient de aproape încât să puteți ochi un anumit punct vulnerabil al tancului advers, pentru primul foc ochiți în centrul vehiculului advers. Cu timpul vă veți obișnui să ochiți punctele vulnerabile chiar și la distanțe mari
* Orientați cutia blindată și turela propriului tanc sub un unghi potrivit față de adversar. Prin aceasta obțineți:
	+ o grosime echivalentă mai mare pentru blindajul frontal
	+ șanse mai mari ca proiectilul adversarului să ricoșeze
	+ chiar dacă proiectilul penetrează, efectele să nu fie critice pentru vehiculul propriu
	+ protejați și faceți mai greu de observat și de ochit punctele vulnerabile ale vehiculului propriu
* Trebuie să țineți cont de:
	+ poziția rastelelor de muniție și a rezervoarelor de combustibil (prin orientarea cutiei blindate și a turelei, acestea nu trebuie să devină expuse)
	+ poziția ochitorului și a mecanicului conductor (șoferului) vehiculului de luptă propriu (prin orientarea cutiei blindate și a turelei riscați să-i expuneți mai mult)
* Nu există o valoare standard pentru acest unghi. Unele tancuri pot fi orientate la 30 grade, altele la 45 de grade, alte deloc. Ideea este ca acest unghi trebuie să nu fie nici prea mic (nu are efect), dar nici prea mare (expune flancurile vehiculului de luptă propriu). Numai jucând și experimetând veți descoperi valorile optime pentru aceste unghiuri în funcție de fiecare vehicul de luptă în parte

### Distanța de angajare

* Dueluri (schimburi de focuri):
	+ la distanțe mari (peste 1000 m)
		- sunt avantajate vehiculele de luptă lansatoare de rachete antitanc dirijate, tancurile care au telemetru pentru calculul distanței până la obiectiv (ca modul), distrugătoarele de tancuri, tunurile antitanc autopropulsate, tancurile grele, toate vehiculele cu tunuri de calibru mare, viteză inițială a proiectilelor foarte mare și putere de perforare ridicată
		- sunt dezavantajate tancurile cu blindaj frontal înclinat
	+ la distanțe medii (500 - 1000 m)
		- sunt avantajate tancurile medii, tancurile cu blindaj frontal înclinat, tancurile care au un unghi de înclinare negativă a țevii tunului de peste 5 grade, vehiculele cu un profil mic
	+ la distanțe mici (sub 500 m) și dueluri urbane (stradale) în localități
		- sunt avantajate tancurile cu mobilitate ridicată (contează în mod deosebit o viteză bună de mers înapoi și capacitatea de a vira în jurul axei), tancurile cu viteză mare de rotire a turelei, vehiculele antiaeriene care au proiectile cu putere mare de perforare, de asemenea tancurile cu blindaj frontal puternic
		- sunt dezavantajate vehiculele cu mobilitate scăzută, tancurile cu cadența de tragere redusă

## Abordarea situațiilor dificile

* Există situații (obiective sau subiective) în care vehiculul propriu este în dezavantaj. Prima dvs. preocupare ar trebui să fie să ieșiți din această situație, nu să angajați adversarul fiind în dezavantaj față de el. Oricum, evitați confruntările frontale cu tancuri superioare în blindaj (care, de obicei, au și foarte puține puncte vulnerabile în partea frontală)
* Dacă sunteți angajat simultan de mai multe vehicule adverse:
	+ dacă vă puteți pune la adăpost, atunci evitați confruntarea inegală
	+ analizați care este cel mai periculos vehicul advers și asupra acestuia deschideți focul
	+ orientați vehiculul de luptă propriu sub cel mai avantajos unghi față de toți adversarii (în special evitați să oferiți flancul)
	+ nu trageți ca să distrugeți dintr-o lovitură fiecare adversar în parte (riscați ca proiectilele proprii să ricoșeze), trageți ca să scoateți din luptă ochitorii și să le avariați tunurile și mecanismele de rotire a turelei. Dacă sunt și vehicule de luptă fără turelă, avarierea motorului, a transmisiei sau scoaterea din luptă a mecanicului conductor vă oferă un avantaj
	+ fiți atent ce ați avariat la vehiculele adverse și ce membrii ai echipajelor adverse au fost scoși din luptă (dacă ați avariat transmisia și ați scos din luptă mecanicul conductor al unui tanc advers și trageți imediat în același loc, proiectilul dvs. nu va avea niciun efect notabil - transmisia era deja avariată, iar mecanicul conductor încă nu a fost înlocuit de un al membru al echipajului)
* Nu uitați că după activarea Sistemul de protecție contra incendiilor (modulul FPE), vehiculul propriu este blocat pentru câteva secunde (timp în care este stins incendiul) - nu puteți să vă deplasați, să rotiți turela, să trageți,etc. Există un timp de câteva secunde (variabil în funcție de vehicul), în care vehiculul propriu poate rezista incendiului fără activarea FPE. Folosiți acest timp ca să rezolvați situația dificilă în care vă aflați (trageți în vehiculul advers care v-a incendiat, activați fumul de mascare, adăpostiți-vă) și numai după aceea activați modulul FPE și eventual repararea vehicului propriu

## Ce ar mai trebui să știți

* Fiți atent tot timpul la: poziția proprie în teren și pe hartă, poziția celorlalți membrii ai echipei față de dvs., poziția față de dvs. a adversarului descoperit (observat direct de dvs. sau marcat pe hartă de coechipierii dvs.) - cu timpul va deveni atenție tactică
* Marcați pe hartă adversarul pe care l-ați descoperit (M sau foc)
* În general, jucătorii au în vedere 3 caracteristici ale vehiculelor de luptă terestre: mobilitate, putere de foc și protecție (prin blindaj). Există și o a patra caracteristică - capacitatea de supraviețuire - deosebit de importantă, deseori neglijată (detalii aici)
* Dacă ați ochit perfect, vizând un punt vulnerabil al vehiculului advers, punct pe care îl cunoașteți foarte bine și l-ați exploatat de multe de ori înainte, dar de această dată proiectilul ricoșează inexplicabil, nu vă enervați. Este vorba despre RNG (Random Number Generator - Generatorul de numere aleatorii) și el determină de ce:
	+ uneori proiectilul penetrează cu efecte devastatoare
	+ uneori proiectilul penetrează deși nu ar trebui sau șansele ar fi foarte mici
	+ uneori proiectilul penetrează fără niciun efect notabil
	+ alteori proiectilul nu penetrează sau ricoșează
* Sistemul de simulare a avariilor existent în joc trebuie să ia decizii și în situații în care un efect nu este 100% garantat, dar există șanse sau este probabil, posibil sau poate să se întâmple sau să nu se întâmple. Situații de acest gen pot fi:
	+ unele valori ca puterea de perforare a proiectilului și grosimea blindajului de perforat au valori foarte apropiate (proiectilul poate penetra sau nu)
	+ un proiectil care lovește un compartiment de muniție poate declanșa explozia muniției sau nu; un proiectil care lovește motorul unui tanc poate duce la apariția unui incendiu sau nu
	+ un proiectil trasor-incendiar care lovește un avion poate declanșa un incendiu sau nu (fără RNG, toate avioanele ar fi în flăcări)
	+ este posibil și probabil ca o bombă lansată suficient de aproape de un tanc să îl distrugă sau să îl avarieze critic
* Chiar și în realitate, proiectilele trase în condiții identice au o anumită probabilitate de lovire, dacă lovesc au o probabilitate de penetrare, iar efectele post-penetrare ale proiectilele în interiorul unui vehicul de luptă nu sunt clar cuantificabile și sunt - mai mult sau mai puțin - aleatorii. În concluzie, în joc, uneori RNG-ul lucrează pentru dvs., alteori împotriva dvs. Nu poate fi controlat, modificat sau anticipat de către jucători
* Lock Target, Select Target, Range Finding, Scout
* Urmăriți reluările meciurilor, mai ales ale celor în care nu sunteți sigur cum au fost distruse vehiculele proprii. Veți remarca că în unele situații (din motive ca: lag intre client și server, pachete pierdute în comunicarea client-server) vehiculul dvs. nu era exact unde ați crezut că este sau era mult mai expus
* Participați la cât mai multe evenimente și turnee - pe lângă faptul că puteți câștiga premii, acestea au un număr limitat de hărți și veți observa care este tendința generală de joc pe aceste hărți
* Nu vă fie frică să încercați lucruri noi, descoperiți noi rute favorabile de apropiere, noi poziții de tragere, etc.
* dați dovadă de fair-play (considerăm că ar trebui să existe fair-play și într-un joc de război, cu vehicule de luptă):
	+ respectați-i pe toți ceilalți jucători (coechipieri sau adversari)
	+ nu-i izbiți și nu-i împingeți intenționat pe coechipieri, mai ales în zonele aglomerate de start de la începutul meciurilor. De asemenea, în zonele de start nu activați fumul de mascare fără un motiv tactic clar și nu trageți cu tunul sau mitraliera în coechipieri
	+ nu vă împingeți intenționat coechipierii de după o acoperire, sub focul adversarului
	+ nu părăsiți un meci dacă mai puteți folosi vehicule, chiar dacă pare pierdut. Acest lucru nu vă folosește nici dvs., nici echipei
	+ nu prăbușiți intenționat avionul propriu peste un vehicul advers
	+ dacă nu este niciun pericol imediat, așteptați-vă coechipierii înainte de a cuceri un punct
	+ dacă un coechipier cere ajutorul echipei, nu ezitați să îl ajutați dacă sunteți în apropriere și dacă acest lucru nu vă pune în pericol
	+ nu distrugeți intenționat vehiculele coechipierilor (cu aviația sau cu artileria)
	+ nu distrugeți un vehicul advers răsturnat (pe lângă fair-play dovediți și spirit tactic, un vehicul răsturnat însemană un adversar mai puțin pe câmpul de luptă. Dacă îl distrugeți, practic îl readuceți în meci, cu un vehicul potențial periculos pentru echipa proprie)
	+ nu ocoloți toată harta doar pentru a ajunge într-o poziție de unde puteți trage direct asupra zonei (zonelor) de start adverse. Dacă echipa proprie are atât de mult succes încât avansează până în aceste zone este un lucru total diferit